**Sjekkliste for branndokumentasjon**

Denne listen er utarbeidet for å hjelpe til med å avdekke hvilke dokumentasjon som skal være til stede for å tilfredsstille forskrift om brannforebygging §4 til 9 og § 11 til 12.   
**Forklaring på disse dokumentene er beskrevet etter sjekklisten.**

**Ikke alle punktene trenger å være relevant for ditt byggverk**. Punktene fra 1 til 6 er tiltenkt eier av byggverk, og punkt 7 er tiltenkt bruker av byggverket. Dere kan gjerne sende inn dokumentasjonen før tilsyn til oss for å få et mer effektivt tilsyn. Vi svarer også på spørsmål til dokumentasjon på telefon eller e-post.

|  |  |  |
| --- | --- | --- |
| **Navn på objekt:** | **Eier:** | **Bruker:** |

|  | **Eiers dokumenter** | **Ja** | **Nei** | **Ikke relevant** | **Plassering** |
| --- | --- | --- | --- | --- | --- |
| **Kapittel 1 Brannteknisk prosjekteringsgrunnlag** | | | | | |
| 1.1 | Brannkonsept/Brannteknisk tilstandsvurdering og brannotater | ☐ | ☐ | ☐ |  |
| 1.2 | Branntegning | ☐ | ☐ | ☐ |  |
| **Kapittel 2 FDV-dokumentasjon (Forvaltning, drift og vedlikehold)** | | | | | |
| 2.1 | Brannalarmanlegg og alarmorganisering | ☐ | ☐ | ☐ |  |
| 2.2 | Sprinkleranlegg | ☐ | ☐ | ☐ |  |
| 2.3 | Ledesystem (nødlys og ledelys) | ☐ | ☐ | ☐ |  |
| 2.4 | Røykventilasjon | ☐ | ☐ | ☐ |  |
| 2.5 | Brannskiller  (branncelle, branndører og brannseksjonering) | ☐ | ☐ | ☐ |  |
| **Kapittel 3 Formidle informasjon om brannsikker bruk av bygget til bruker** | | | | | |
| 3.1 | Rømningsveger, brannskilleinndeling, betjening av brannalarmanlegg osv. | ☐ | ☐ | ☐ |  |
| **Kapittel 4 Samordningserklæring ved flere brukere av bygget.** | | | | | |
| 4 | Rollefordeling, øvelser, rutiner og ansvarsområde | ☐ | ☐ | ☐ |  |
| **Kapittel 5 Egenkontroll** | | | | | |
| 5.1 | Ukentlig/Månedlig/årlig rutiner | ☐ | ☐ | ☐ |  |
| **Kapittel 6 Fagkyndig kontroll** | | | | | |
| 6.1 | Sprinkleranlegg | ☐ | ☐ | ☐ |  |
| 6.2 | Brannalarmanlegg | ☐ | ☐ | ☐ |  |
| 6.3 | Slokkeutstyr | ☐ | ☐ | ☐ |  |
| 6.4 | Ledesystem | ☐ | ☐ | ☐ |  |
| **Kapittel 7 Internkontrollsystem** | | | | | |
| 7.1 | Avvikssystem | ☐ | ☐ | ☐ |  |

|  | **Brukers dokumenter** | **Ja** | **Nei** | **Ikke relevant** | **Plassering** |
| --- | --- | --- | --- | --- | --- |
| **Kapittel 8 Internkontrollsystem** | | | | | |
| 8.1 | Risikoanalyse | ☐ | ☐ | ☐ |  |
| 8.3 | Øvelse- og deltakeroversikt | ☐ | ☐ | ☐ |  |
| 8.4 | Branninstrukser og evakueringsrutine | ☐ | ☐ | ☐ |  |
| 8.5 | Rollefordeling | ☐ | ☐ | ☐ |  |

# Brannteknisk prosjekteringsgrunnlag

Brannteknisk prosjekteringsgrunnlag angir grunnlaget for brannsikkerheten og overordnet brannstrategi i byggverket med gitte forutsetninger. I forskrift om brannforebygging står det følgende:

§ 4.Kunnskap og informasjon om brannsikkerhet i byggverk

*Eieren av et byggverk skal kjenne kravene til brannsikkerhet som gjelder for byggverket.*

*Eieren skal ha kunnskap om bygningsdeler, installasjoner og utstyr i byggverket som skal oppdage brann eller begrense konsekvensene av brann.*

## Brannkonsept

Det er i brannkonseptet kravene til brannsikkerheten og brannsikkerhetsstrategien som gjelder for byggverket er beskrevet. Dette er da for eksempel krav til bæring, branncelleinndeling, rømningsstrategi, tekniske installasjoner, brannvesenets innsats osv.

I henhold til §8 i forebyggeforskriften skal byggverket oppgraderes til byggeforskrift 85 eller et senere regelverk. For å oppfylle dette er det vanligst å få gjennomført en ***brannteknisk tilstandsvurdering,*** som beskriver hva som skal til for å oppfylle dette kravet, samt den nye brannsikkerhetsstrategien som gjelder for byggverket.

## Branntegning

Branntegninger er et supplement til brannkonseptet og den branntekniske tilstandsvurderingen. Branntegningen viser brannstrategien i byggverket på plantegning, og viser blant annet branncelleinndeling, brannseksjonering, plassering av slokkeutstyr, utganger og rømningsvei.

# FDV dokumentasjon (forvaltning, drift og vedlikehold)

Installasjoner som har en funksjon i brann, skal leveres med FDV dokumentasjon. I FDV dokumentasjonen står det blant annet driftsinstrukser, forutsetninger og vedlikehold. Denne skal være utlevert fra produsenten når installasjonen er ferdiginstallert. De viktigste FDV dokumentasjonen som bør være med er:

* Sprinkler
* Brannalarmanlegg
* Røykventilasjon
* Ledesystem

På noen nybygg er det medfølgende FDV dokumentasjon på brannkonstruksjoner, brannmaling osv.

# Formidle informasjon til bruker

Eieren av et byggverk er pliktig å videreformidle informasjon og gjøre brukere kjent med kravene som gjelder for brannsikkerheten i byggverket.

*§ 4.Kunnskap og informasjon om brannsikkerhet i byggverk*

*Eieren skal gjøre den som har rett til å bruke byggverket kjent med kravene som gjelder for bruken av byggverket, og med alle egenskapene ved byggverket som har betydning for brannsikkerheten*

Dette gjelder for eksempel å videreformidle informasjon om branncelle, rømning og møteplass, hvordan brannalarmanlegget fungerer og hvordan brannalarmpanelet fungerer osv.

For å dokumentere at denne informasjonen er videreformidlet, bør både eier og bruker signere en erklæring på dette.

# Samordne bruken av byggverk

Hvis man eier et byggverk hvor det er flere brukere, for eksempel kjøpesenter eller større kontorbygninger med forskjellige bedrifter, skal eier sørge for at brannsikkerheten samordnes.

*§ 4.Kunnskap og informasjon om brannsikkerhet i byggverk*

*Er det flere som har rett til å bruke byggverket, skal eieren sikre at all bruk samordnes på en måte som bidrar til å forebygge brann.*

Dette kan være arrangere felles øvelser fordele ansvarsområde og roller. Her bør det ordnes en samordningserklæring der de relevante virksomhetene signerer at de er med på samordning av brannsikkerheten i byggverket.

# Egenkontroll

En egenkontroll er eiers daglige/ukentlige/månedlige/årlige kontroll på byggverket. Her kontrollerer man at det ikke er noe avvik i brannsikkerheten på bygget samt testing av viktige funksjoner på tekniske installasjoner. Dette kan være utløste slokkere, blokkerte rømningsveier, testing av sprinkleranlegg og kontrollere feilmelding på brannalarmanlegget.

Her bør man dokumentere med en sjekkliste over det som skal kontrolleres, og når det skal kontrolleres, samt at man kvitterer ut at man har gått en kontroll. Ofte står det i FDV dokumentasjon hva som skal kontrolleres på egenkontroll, og hvor ofte man skal kontrollere det.

# Fagkyndig Kontroll

Kontroll på branntekniske installasjoner må utføres av en fagkyndig person med kvalifisert kompetanse til å gjennomføre kontroller. Som regel skal det være minst en kontroll i året av en fagkyndig kontroll. Det som skal kontrolleres er:

* Sprinkleranlegg
* Brannalarmanlegg
* Ledesystem
* Brannslanger og håndslokkere

I regelverket står det følgende om kontroll og vedlikehold;

*§ 5.Kontroll og vedlikehold av bygningsdeler og sikkerhetsinnretninger*

*Eieren av et byggverk skal sørge for at bygningsdeler, installasjoner og utstyr i byggverket som skal oppdage brann eller begrense konsekvensene av brann, blir kontrollert og vedlikeholdt slik at de fungerer som forutsatt. Kontrollen skal avklare om sikkerhetsinnretningene:*

*a. oppfyller kravene til brannsikkerhet som gjelder for byggverket*

*b. fungerer hver for seg og sammen med hverandre.*

*Kontrollens omfang og hyppighet skal være tilpasset sikkerhetsinnretningene og byggverkets størrelse, kompleksitet, bruk og risiko.*

I FDV dokumentasjonen står det hva som er kravet til fagkyndig kontroll. Som dokumentasjon til fagkyndig kontroll må man ta vare på kontrollrapporten etter utført kontroll.

# Eiers internkontroll

Eiers internkontroll henger sammen med egenkontroll, fagkyndig kontroll, systematisk sikkerhetsarbeid og avvikssystemet. Dette handler om å kartlegge avvik, planlegge når avvik skal rettes, gjennomføring av rettingen og gjøre en evaluering på hvorfor det ble avvik.

Kartlegging av avvik gjøres gjennom egenkontroll, fagkyndig kontroll og varsling fra brukere. Kompleksiteten på avvikssystemet bør være tilpasset kompleksiteten på bygget. På brannvesenet Midt IKS sin hjemmeside er det laget en mal som kan benyttes for å ha oversikt over avvikene.

Alle avvik bør kartlegges, som feil på brannalarmanlegget, blokkerte rømningsveger og defekte rømningslys.

# Brukers internkontroll

En virksomhet som bruker et byggverk, skal ha et godt systematisk sikkerhetsarbeid. Dette handler om å fastsette mål, iverksette planer og tiltak for å redusere risikoen for brann i byggverket.

Det første man må gjøre er å kartlegge risikoen og gjennomføre risikoreduserende tiltak hvis risikoen er for høy. Dette gjør man med en risikoanalyse. En mal på risikoanalyse finner man på Brannvesenet Midt IKS sine hjemmesider.

Man skal også sikre for at personer med arbeidsplass i bygget har tilstrekkelig kunnskap for å håndtere en brannsituasjon. Her må man dokumentere med øvelser og opplæring. Man bør også ha en branninstruks som er lett tilgjengelig sammen med klare instruksjoner og rollefordelinger.

For å få til en god oversikt over opplæring av ansatte bør man han en liste med alle ansatte og de forskjellige øvelsene og registrere hvem som har deltatt på øvelser. Slik er det også lett å avdekke hvem som ikke har fått opplæring. En mal er tilgjengelig på Brannvesenet Midt IKS sine hjemmesider.